આપણી યાદીની બાવીસમી વાનગી છેઃ ડાકોરના ગોટા. ગુજરાતમાં રણછોડરાય જેટલી જ કીર્તિ કદાચ ગોટાને પણ મળી છે અને તેનાં ભક્તોની સંખ્યા પણ રણછોડરાયના ભક્તો કરતા ત્રીજા-ચોથા ભાગની તો હશે જ ઘણાં યાત્રાળુઓ તો ડાકોર પહોંચતા જ પ્રથમ કાર્ય ગોટાનાં દર્શન કરવાનું કરે છે. રણછોડરાય ક્યાં ભાગી જવાના હતા! ડાકોરના ગોટા એટલી હદે લોકપ્રિય છે કે તેનાં ‘ઈન્સ્ટન્ટ પેક’ પણ બજારમાં મળે છે. શેકેલી દાળ અને વિવિધ મસાલાના મિશ્રણમાં દૂધ ઉમેરી તૈયાર થતા આ વડા જરા સ્પાઈસી હોય છે. કેટલાંક લોકો તેને દૂધના ગોટા પણ કહે. પણ વધુ પ્રચલિત નામ છે ડાકોરના ગોટા.